“เทมาเส็ก” รวยเละ! ขายหุ้น INTUCH โกยเงินกลับบ้านมหาศาล
 “เทมาเส็ก” รวยเละ! ขายหุ้น INTUCH โกยเงินกลับบ้านมหาศาล
18 ส.ค. 2559

บริษัท อินทัช โฮลดิ้งส์ จำกัด (มหาชน) หรือ INTUCH เปิดเผยว่า บริษัทชี้แจงข้อมูลตามที่ Singapore Telecommunications Limited (Singtel) ได้แจ้งตลาดหลักทรัพย์สิงคโปร์ในวันที่ 18 ส.ค.59 ว่าได้เข้าทำสัญญาซื้อหุ้นของบริษัทแบบมีเงื่อนไขจากบริษัท แอสเพน โฮลดิ้งส์ จำกัด (แอสเพน) ในสัดส่วนร้อยละ 21 ของทุนชำระแล้วของบริษัทในราคา 60.83 บาทต่อหุ้น
แต่การทำรายการดังกล่าวจะเกิดขึ้นหรือไม่ขึ้นอยู่กับการปฏิบัติตามเงื่อนไขบังคับก่อน ซึ่งต้องได้รับการอนุมัติจากที่ประชุมผู้ถือหุ้นของ Singtel และหน่วยงานกำกับดูแลที่เกี่ยวข้อง ทั้งนี้คาดว่ารายการดังกล่าวจะแล้วเสร็จภายในเดือน ธ.ค.59
อย่างไรก็ตาม บริษัทยังไม่ได้รับการแจ้งอย่างเป็นทางการในกรณีดังกล่าวจากกลุ่มผู้ถือหุ้นใหญ่ของบริษัทแต่อย่างใด หากบริษัทได้รับแจ้งข้อมูลเพิ่มเติมจะแจ้งให้ทราบต่อไป
แน่นอนหากย้อนกลับไปก่อนหน้านี้เป็นที่ทราบกันดีว่า กลุ่ม“เทมาเส็ก”ได้เข้ามาซื้อหุ้นดังกล่าวกับตระกูลชินวัตร ประมาณ 7.9 หมื่นล้านบาท คิดเป็นสัดส่วนถือครองหุ้นทั้งสิ้น 49.62%ราคาหุ้นละ 49.25 บาท หลังจากนั้นกลุ่ม“เทมาเส็ก”ก็ได้เปลี่ยนโยบายการจ่ายปันผล 100% ทุกปี ซึ่งเมื่อนับเวลาตั้งแต่เข้าซื้อหุ้นปี 49 จนถึงปัจจุบันกลุ่มนี้ได้รับเงินปันผลเข้ากระเป๋าไปแล้วกว่าแสนล้าน
ขณะที่การขายหุ้นของ “แอสเพน”ในสัดส่วน 21% คิดเป็นจำนวน  272 ล้านหุ้น และเมื่อคิดจากราคาขายหุ้นละ 60.83 บาท “เทมาเส็ก” รับเงินเข้ากระเป๋าไปอีก 16,545.76 ล้านบาท และหากรวมกับเงินปันผลที่“เทมาเส็ก”ได้รับจาก ADVANC ในแต่ละงวด ก็ต้องถือว่า“เทมาเส็ก”รวยอื้อซ่า
สำหรับ SingTel นั้นเป็นบริษัทด้านเทเลคอมที่ใหญ่ที่สุดในอาเซียน และยังมีหุ้นย่อยๆ ในบริษัทเทเลคอมหลายบริษัทในทวีปเอเชียอย่างเช่น Bharti Airtel ของอินเดีย และ Telkomsel ในอินโดนีเซีย ขณะที่ประเทศไทยนั้นเป็นตลาดที่เติบโตมากสำหรับบริษัทด้านเทเลคอม มีการใช้งานโมบายล์มากขึ้นเรื่อยๆ และมียอดรายได้ที่เติบโตอย่างต่อเนื่องอีกทั้งผู้ใช้งานมากกว่า 88 ล้านในปีนี้ ซึ่งถือว่าโตขึ้นสูงถึง 4.4% เมื่อเทียบปีต่อไป
 